Америкэм зыщегъасэ
IэпщэрыбанэмкIэ Евразием и чемпион Туменов Альберт Америкэм и Штат Зэгуэтхэм щыIэщ. урысейм и спортсмен нэхъыфIхэм ящыщ ди лъахэгъум къыпэщылъ абсолютнэ чемпионатым (UFC) ехьэлIа кIэух зыгъэсэныгъэхэр абы щригъэкIуэкIынущ.
Зэпеуэм зыщыхуигъэхьэзырынущ Нью-Джерси штатым щыIэ K-Dojo клубым. Дуней псом щыцIэрыIуэ а клубым и къызэгъэпэщакIуэщ икIи и тренер нэхъыщхьэщ Къэрэшей-Шэрджэсым щыщ спортсмен лъэщ, Европэм тхэквондомкIэ и чемпион КIэщт Мурат.
Фигу къэдгъэкIыжынщи, Туменов Альберт UFC дунейпсо зэгухьэныгъэ пэрытым зэIущIи 6-м теухуа контракт ирищIылIащ. Бразилием щекIуэкIыну UFC Fight Night 36 зэпеуэм Альберт хьэрхуэрэгъу къыщыхуэхъуащ илъэс 31-рэ зи ныбжь, Бразилием щыщ Илдемар Алькантарэ.
— Алькантарэ Iэзагъ зыбгъэдэлъ спортсменщ, фIыуэ мэзауэ, мыIейуэ йобгъэрыкIуэ. Си гугъэщ зэпеуэ екIу къэдгъэлъэгъуэну, — къыхигъэщащ Туменов Альберт.
ЗэIущIэр 2014 гъэм мазаем и 15-м екIуэкIынущ.
Кужоновэ Эльмирэ.
